
EBAZPENA
GAIA: XXXXX AURKEZTUTAKO ERREKLAMAZIOA, 2025EKO APIRILAREN 14AN EGINDAKO ESKAERARI ERANTZUNIK EMAN EZ IZANARI BURUZKOA
(2025EKO URRIAREN 27KO BILKURA)
AURREKARIAK
Lehenengoa.- 2025eko apirilaren 14an, XXXXX honako hau eskatu zuen Arabako Foru Aldundiko Erregistroan: «Arabako Foru Aldundiaren eta Araba Erdi Aroaren arteko hitzarmena ikusteko espedientea, zeinaren bidez azoka horren antolaketaren kudeaketa lagatzen baita, bai eta kalez kaleko salmentari eta haren erregulazioari buruzkoa ere».  Azaldu zuenez, txosna bat instalatzeko eskaera aurkeztu zuen 2025eko Estibalizko Desagrabioen Azokan, taloak saltzeko, eta ezezkoa jaso zuen zuzenbidearen kontrakotzat hartutako irizpideekin, Gardentasunari buruzko 19/2013 Legean babestuta. 
Bigarrena.- 2025eko uztailaren 4an, XXXXX erreklamazioa aurkeztu zuen Arabako Gardentasunaren Foru Kontseiluan, Arabako Foru Aldundiko Kultura Sailari bere eskaerari berariazko erantzuna emateko eskatzeko.
ZUZENBIDEKO OINARRIAK
1. Erreklamatzaileak egindako eskaerari dagokionez, aztertu behar da ea eskaerak betetzen dituen erreklamazio hori azaltzeko beharrezko diren betekizunak; izan ere, Gardentasunaren, Herritarren Parte-hartzearen eta Gobernu Onaren otsailaren 8ko 1/2017 Foru Arauaren 35.5 artikuluaren arabera, oinarrizko legerian ezarrita daude, hau da, gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legean.
2. Nola eta Arabako Foru Aldundia den erreklamazioa aurkezten zaion erakundea, bat dator Gardentasunaren, Herritarren Parte-hartzearen eta Gobernu Onaren otsailaren 20ko 1/2017 Foru Arauaren aplikazio eremu subjektiboarekin. 
Beste alde batetik, bat etorriz 1/2017 Foru Arauaren lehen xedapen gehigarrian eta Foru Gobernu Kontseiluaren otsailaren 21eko 5/2017 Foru Dekretuan xedatutakoarekin, Gardentasunaren Foru Kontseiluak, zeinari aurkeztu baitzitzaion erreklamazioa, badu foru erakunde horren gaineko eskumena.
3. Behin egiaztaturik erakunde erreklamatua Gardentasunaren 1/2017 Foru Arauari lotzen zaiola eta Gardentasunaren Foru Kontseiluaren eskumen subjektiboa, egiaztatu behar da, ondotik, ea baden egiaz informazio publikoaren eskaera bat, zeren eta, 1/2017 Foru Arauaren eta otsailaren 21eko 5/2017 Dekretuaren arabera, kontseilu horrek ez baitu eskumenik bestelako auzirik aztertzeko.
Zehazki, 5/2017 Dekretuaren 2. artikuluak, Gardentasunaren Foru Kontseiluaren eskumenak finkatzerakoan, honako hau baino ez dio esleitzen: "informazio publikoa eskuratzeko eskubidea gauzatzeko ukapen tazitu eta berariazkoaren aurrean egiten diren erreklamazioak ezagutzea eta ebaztea. Beste eginkizun batzuk ere agindu ahal zaizkio, betiere Aldundiaren gardentasunaren alorrekoak". 
Gaur egun, ez zaio inolako enkargu edo mandatu gehigarririk egin kontseilu honi, eta, beraz, bere gainbegiratze eremua Aldundiaren informazio publikoa eskuratzeko eskaerak ukatzearen aurkako erreklamazioetara mugatzen da.  Ez zaio beste funtziorik esleitu, hala nola foru sailei eskatzea berariaz ebazteko haien aurrean egiten diren informazio publikoko eskaerak. 
Beraz, Kontseilu honen eskumena aurkaratutako ebazpena (berariazkoa edo presuntziozkoa) zuzenbidearen araberakoa den aztertzera mugatzen da, hau da, sarbide eskaera ez onartzeko legezko kausarik dagoen, legean jasotako sarbide mugak dauden edo eskatutako sarbidea eman behar den; baina organo honi ez dagokio administrazio organoen gaineko hertsapen ahala baliatzea eskaerak ebaztearen arloko betebeharrak bete daitezen eskatzeko.
Beraz, Gardentasunaren eta Gobernu Onaren Kontseiluari ez dagokio foru sailak banan-banan behartzea haien aurrean aurkeztutako informazio publikoa eskuratzeko eskaerak berariaz ebaztera, eta, nolanahi ere, interesdunek beren eskaera isiltasunagatik ukatutzat jotzeko aukera izango dute, legean aurreikusitako babes mekanismoak aktibatzeko.
Ondorioz, hemen planteatutako eskaerak Kontseilu honen eskumenak gainditzen dituenez, XXXXX eskaera ez da onartu behar, ordenamendu juridikoan babesik ez duen eskaera bat delako.
Horregatik guztiagatik, Gardentasunaren Foru Kontseiluak, aho batez, ondoko ebazpena eman du:
EBAZPENA
Lehenengoa. Ez onartzea XXXXX aurkeztutako erreklamazioa, 2025eko apirilaren 14an espedientea eskuratzeko aurkeztutako eskaeraren berariazko ebazpenik ez emateari buruzkoa. 
Bigarrena. Ebazpen honek administrazio bidea amaitzen du, eta beraren aurka, administrazioarekiko auzi errekurtsoa aurkeztu daiteke Vitoria-Gasteizko Administrazioarekiko Auzietako Epaitegietan, bi hilabeteko epean, ebazpen hau jakinarazi eta hurrengo egunetik aurrera zenbatzen hasita. 

